Fase 1-beurtkrag Vrydag ingestel | Netwerk24
Deur Elvira Wood 07 Desember 2018 07:01
Beurtkrag gaan moontlik Vrydag vir ’n sewende agtereenvolgende dag ingestel word.
Eskom het om 08:00 bevestig fase 1-beurtkrag word Vrydag van 09:00 tot 22:00 ingestel.
Dit volg na fase 2-beurtkrag die afgelope ses dae Suid-Afrikaners die mure uit gedryf het.
Khulu Phasiwe, Eskom-woordvoerder, het verlede week via Twitter beklemtoon die huidige beurtkrag is nie weens steenkooltekorte nie, maar lae dieselvoorraad, lae damvlakke by sy pompopgaarskemas en eenhede by steenkoolkragstasies wat breek.
Eskom probeer tans oor naweke sy dieselvoorraad aanvul en damvlakke by pompopgaarskemas herstel om die risiko van ernstiger beurtkrag in die week te verlaag. Dit plaas die kragnetwerk onder ekstra druk, wat gewoonlik oor naweke glad nie swaar gelaai is nie omdat die meeste fabrieke gesluit is. Mense kan voortaan dus meer beurtkrag oor naweke verwag.
ALERT: The System Operator has just confirmed the implementation of stage 1 loadshedding from 09:00 to 22:00 today. Some units have been brought back to service, helping reduce the depth of loadshedding from stage 2 that has been implemented since the beginning of this week. https://t.co/mUkHOcQbYj
— Eskom Spokesperson (@KhuluPhasiwe) December 7, 2018
Pravin Gordhan, minister van openbare ondernemings, het Donderdag op ’n mediakonferensie by Eskom se hoofkantoor in Sunninghill, Johannesburg, gesê daar word hard gewerk om die probleem hopelik voor Kersfees op te los. Hy het egter gewaarsku dat dit tyd gaan neem om Eskom weer behoorlik op dreef te kry.
“Hierdie krisis van die laaste tien dae het nie oornag ontstaan nie. Dit kom al oor ’n tydperk van tien jaar aan,” sê Gordhan.
“Ons verstaan dat die kragonderbrekings die publiek irriteer.”
Hy sê hy het ook begrip daarvoor dat mense bekommerd is.
Van die kernoorsake vir beurtkrag is volgens Gordhan:
Gebrekkige en onvoldoende instandhouding by kragstasies;
Te veel onbeplande onderbrekings vind plaas;
Te min geld is vir behoorlike instandhoudingswerk begroot;
Produksie neem af weens gebrekkige instandhouding;
Die stakings in Junie vanjaar het ook ’n wesenlike impak gehad;
Die heersende probleme kan deels ook voor die deur van Eskom en sy kontrakwerkers gelê word, want Eskom het nie genoeg aandag aan kontrakwerkers geskenk nie; en
Die Medupi-kragstasie lewer nie die beplande hoeveelheid krag waarvoor dit gebou is nie.
As jy onseker is oor of jou ligte gaan afgaan, kyk hier:
Mense wat hul elektrisiteit direk by Eskom kry, kan die beurtkragskedule op Eskom se webtuiste kry of 0860 037 566 bel vir meer inligting.
Mense wat hul elektrisiteit by hul munisipaliteit kry, moet die betrokke munisipaliteit se webtuiste vir skedules besoek.
Meer oor: Eskom | Pravin Gordhan | Phakamani Hadebe | Khulu Phasiwe | Beurtkrag
Kragonderbrekings hiér gaan Kersliggies uitdoof